༄༅། །སྭསྟི་བི་ཛ་ཡནྟུ། «མཐའ་དག་གཟུགས་ཅན།་་་་་»ཀུན་མཁྱེན་རྒྱལ་བའི་ཆོས་ཚུལ་འཆི་མེད་ཚལ། །མཛེས་བྱེད་རྒྱལ་བའི་གདུང་འཚོབ་དཔག་བསམ་དབང་། །ངོ་མཚར་མཁས་ཚུལ་སྐྱོང་བའི་ལོ་འདབ་དང་། །བཟང་པོའི་སྙེ་མ་གཡུར་ཟའི་ཞབས་སྟེགས་སུ། །ཆབ་«་་་་་བསྡུས་ཤིང་མ་བསྡུས་གཟུགས། »སྲིད་སྟོབས་འབྱོར་འདབ་མ་བརྒྱ་པའི་བཅུད། །འཐུང་ལ་རིག་པའི་བུང་བ་ཆེར་གཡེངས་ཀྱང་། །བྱང་ཆུབ་ནམ་འཕང་བགྲོད་འདོད་མ་བསྐྱུངས་པའི། །ས་བདག་རིགས་ཀྱི་གཞོན་ནུས་འདི་སྐད་གསོལ། །བསྐལ་«་་་་་ཡན་ལག་གཉིས་གཟུགས། »པའི་ཆུ་གཏེར་ལ་བསྒྲུབས་ལེགས་བྱས་རྣམས། །འགྲོ་དོན་དུས་སུ་བབ་པའི་ལག་པ་ཡིས། །གཅིག་ཏུ་ལེགས་བསྡོམས་སྐལ་བར་འཚམ་པའི་སྐུར། །ངོ་མཚར་བསྐྲུན་པའི་བྱེད་པོ་དེ་རེ་མཁས། «རྨོངས་པའི་དཔེ།་་་་་»།ལེགས་གསུངས་གདམས་པའི་ཟིལ་མངར་ཀུན་གྱི་གསོས། །བར་མེད་འགྱེད་ལ་ཚིགས་བཟངས་གཞོན་ནུ་རྣམས། །རང་གི་འཚོ་བ་ཉིད་དུ་རྣམ་བརྟགས་ནས། །སྔོ་བསངས་ལམ་དུ་རྒྱུ་ཞིང་བལྟ་བ་སྙམ། །རྣམ་མང་«་་་་་བཻ་དྷརྦའི་རྒྱ་ཆེ་བའི་ཡོན་ཏན། »ཤེས་བྱའི་ལྟད་མོ་བཀྲག་ཏུ་ཆེར། །མཁྱེན་པའི་ཚུལ་འདིས་རིན་ཆེན་ཁང་བཟངས་ངོགས། །ར་ཝ་ཎ་ཡི་གཟུགས་བརྒྱ་ཅིག་ཅར་དུ། །སྣང་བྱས་ངོ་མཚར་སྔོན་རབས་གྲགས་པ་ཙམ། །བགྲང་ཡས་«རབ་རྟོགས།་་་་་»རྒྱལ་བའི་རིགས་དང་དཀྱིལ་འཁོར་གྱི། །ཁྱབ་བདག་ཚད་མའི་སློབ་དཔོན་དེ་ནི་ཁྱོད། །ཡོང་ཡེ་བསྔགས་པའི་འོས་སུ་རྒྱུད་ལུང་གི །མིང་ཚིག་ཡི་གེའི་ཅང་ཏེའུ་འཁྲོལ་བ་སྙམ། །«རབ་རྟོགས།་་་་་»རྣམ་དཀར་ཕྲིན་ལས་བརྡལ་ལེགས་དཀྱིལ་འཁོར་གྱིས། །ཐ་གྲུ་ཡངས་པའི་ཕ་རོལ་འགྲོ་འགྱུར་གྱི། །དགོས་པ་རྨད་བྱུང་དེས་ནི་རིགས་བྱེད་འབྱིན། །སྟོང་གསུམ་ཡངས་པར་སྤྲུལ་ལ་ངེས་པར་ཞུགས། །གསང་«གོ་ཊ་པའི་མཛེས་པ།་་་་་»ཆེན་ཐེག་པ་མཐའ་དག་མགྲིན་འཇོ་བའི། །རྡོ་རྗེའི་བླ་མ་ཆེ་བའི་ཡ་མཚན་གཏམ། །རྫོགས་པར་སྨྲ་ལ་མ་དྲུག་སྐྱེས་ཡིན་ཡང་། །འཕྲིན་ཡིག་ཁུར་པོས་ངལ་བ་མི་འགྱུར་གྲང་། །«དངོས་དཔེ།་་་་་»ཀུན་མཁྱེན་བསྟན་པའི་མཛེས་བྱེད་དམ་པ་ཁྱོད། །གསང་བ་མི་ཤིགས་ཞོ་འཐུང་རུས་ལས་སྐྱེས། །རྡོ་རྗེའི་དོ་ཟླར་བྱེད་པའི་ཆོ་ག་ནི། །འཇིག་རྟེན་མགོན་པོ་ཀུན་གྱིས་སྒྲུབས་ཤིག་ཀྱེ། །བློ་ལྡན་རྒྱལ་བའི་སྲས་རྣམས་ཞིང་སྦྱོང་དང་། །སེམས་ཅན་སྨིན་བྱེད་སྒྱུ་འཕྲུལ་དཔག་མེད་ལས། །ཐེག་མཆོག་རྡོ་རྗེ་སློབ་དཔོན་སྤྲུལ་གང་ལ། །དངོས་ཕྲན་འདིས་མཚོན་སྒོ་གསུམ་དགེ་བས་མཆོད། །«སྐྱེད་བྱེད་ཀྱི་རྒྱུ།་་་་་»དེས་བསྐྱེད་དགེ་བའི་ནུས་པས་མགོན་པོ་ཁྱོད། །རྟག་པར་འཚོ་གཞེས་ཆོས་ཀྱི་རྒྱལ་པོའི་ལུགས། །ཡང་དག་སྐྱོང་བའི་རྒྱལ་ཚབ་མཆོག་གྱུར་ནས། །ཕྱོགས་བཅུར་ཆོས་ཀྱི་སྣང་བ་འགྱེད་པ་དང་། །བདག་«་་་་་ལྡན་པའི་གཟུགས་ཅན། »ཀྱང་བྱང་ཆུབ་སྙིང་པོ་སོན་བར་གྱི། །ཚེ་རབས་ཀུན་དུ་རྒྱལ་བའི་མྱུ་གུའི་རིགས། །མི་དམན་སྐྱེ་བའི་སྡོང་བུ་བཟུང་བའི་རྩེར། །བསྟན་འགྲོར་ཕན་པའི་སྙེ་མས་དུད་པར་ཤོག །«ཡན་ལག་གསུམ་གཟུགས།་་་་་»སྙིགས་མའི་བརླང་སྤྱོད་སྦྲུལ་གདུག་ཁ་ཡི་རླངས། །དཀོན་མཆོག་ཐུགས་རྗེའི་ཞི་བྱེད་སྨན་མཆོག་གིས། །བྲན་པས་ཡུལ་གྲུ་འདིས་མཚོན་རྒྱལ་ཁམས་དག །བདེ་སྐྱིད་ལེགས་བྲིས་དགའ་སྟོན་སྤྱོད་གྱུར་ཅིག །ཅེས་མཆོད་བརྗོད་སྙན་དངགས་ཀྱི་ཕྲེང་བ་ཉུང་ཟད་སྔོན་དུ་བཏང་ནས་སྐབས་སུ་བབ་པའི་གླེང་བ། དེང་རྗེ་བཙུན་དམ་པ་ཉིད་ཀྱི་རིགས་མཆོག་ཤིང་སཱ་ལ་ཆེན་པོ་ལྟ་བུའི་ཁུ་བོར་གྱུར་པ། མཁན་ཆེན་འཇམ་པའི་དབྱངས་བསོད་ནམས་བཟང་པོ་པ་དེ་ཉིད་སྙིགས་མའི་དུས་ཀྱི་རྒྱལ་བསྟན་གསལ་བར་བྱེད་པའི་སྣང་བྱེད་ཆེན་པོར་གྱུར་ཅིང་། རྗེ་བཙུན་ཨེ་ཝཾ་པ་ཆེན་པོའི་རིང་ལུགས་ལ་ལན་གཅིག་མིན་པར་ཕན་སྟོབས་ཆེན་པོ་བྱུང་བའི་སྐུ་དྲིན་ལ་བསམས་ན་འཕགས་པ་དང་སོ་སོའི་སྐྱེ་བོའི་བློ་ལྡན་སུ་ཡང་དད་པའི་ཆུ་གཏེར་རྣམ་ཀུན་འཕེལ་བར་མི་འགྱུར་བ་ཅི་ཞིག སྒོས་སུ་མཁན་ཆེན་དེ་ཉིད་ཀྱི་སྐུ་དབོན་སྔོན་བསགས་བསོད་ནམས་ཤར་རིའི་དཔུང་རྩེ་ནས་འཕོས་པའི་འདྲེན་པ་དམ་པའི་གཟུགས་སྐུའི་ཀུན་ཕན་གཞོན་ནུ་ཉིད། ལས་བཟང་གསེར་གྱི་ཤིང་རྟར་བཅིབས་ཏེ། མདོ་སྨད་ལྗོངས་པའི་ལུས་ཅན་སྤྱིའི་སྐལ་བ་བཟང་པོའི་མགྲོན་དུ་ཁུགས་ཤིང་། གང་འཚམ་གདུལ་བྱའི་རེ་བ་མཐའ་དག་ལེགས་པར་བསྐངས་ཏེ། སླར་གཙང་ཕྱོགས་སུ་ཆིབས་ཀྱི་ཁ་ལོ་བསྒྱུར་བའི་དགོངས་པས། ད་ལམ་མཁན་པོ་བསྟན་པའི་མངའ་བདག་ཆེན་པོའི་ཞལ་བཟངས་ཀྱི་དཀྱིལ་འཁོར་མཇལ་ཞིང་གསུང་གི་བདུད་རྩིའི་བགོ་སྐལ་བཞེས་པ་དང་། བདག་ཅག་རྣམས་སུའང་ཤིས་བརྗོད་སྭསྟིའི་སྒྲ་བརྙན་བརྡུང་སླད། ཕྱོགས་འདིའི་ནོར་འཛིན་ཞབས་ཀྱིས་བཅགས་པ་ངོ་མཚར་རྨད་དུ་བྱུང་བ་ཆེ་ལྟར། ཁོ་བོ་ཅག་ནས་ཀྱང་དབང་ལུང་གདམས་པའི་བདུད་རྩི་བསྟེན་ཅིང་ཞག་གྲངས་མང་ཤས་ཤིག་བསྙེན་བཀུར་སྟོབ་པའི་འདུན་པ་ཆེ་ནའང་། རྗེ་ཉིད་ལ་འབྱོན་ཆས་ཉེར་བསྡོགས་བསྟར་བའི་ཐུགས་བྲེལ་ཡོད་པ་དང་། བདག་ཀྱང་གང་ཅིའི་བགྱི་བ་མང་པོའི་གཡེང་བྲེལ་མ་ཆོད་གཤིས་དེ་ཙམ་ཞིག་ནི་མ་བྱུང་སོང་། འོན་ཀྱང་དེང་གི་ལོང་སྐབས་རྗེས་སུ་དཔགས་པའི་དབང་བཀའ་རྗེས་གནང་ཟབ་མོ་འགའ་ཞིག་གི་བཀའ་དྲིན་སྩལ་བའི་གཏང་རག་དང་། ཕེབས་རྫོང་གི་མཚོན་བྱེད་ཆབ་ཅིག་པར་བཀྲ་ཤིས་ལྷ་དར་གྱིས་ཐོག་དྲངས་པའི་ཚན་གྲངས་སྨོས་པ་འདི་དག་གུས་པར་ཕུལ་བ་ལགས། ཞེས་པ་ཁང་གསར་སྐུ་དབོན་རིན་པོ་ཆེ་ཆོས་སྐྱོང་བཟང་པོ་དབུས་གཙང་དུ་བཏེག་པའི་སྐབས། ཕེབས་རྫོང་གི་གོང་བརྗོད་དང་གླེང་བ་ཅུང་ཟད་འདིའང་དོན་གཉེར་གྱི་ངོར་བནྡེ་ཚུལ་ཁྲིམས་རིན་ཆེན་གྱིས་བྲིས་སོ།། །།